
RAPORT DE SPECIALITATE
privind aprobarea participării în calitate de partener, a Municipiului Timişoara la proiectul intitulat „emPOWERing the informal”, proiect strategic în domeniul tineretului, 
nr. 2018-3-RO01-KA205-061362 


Proiectul „emPOWERing the informal” se finanțează în cadrul programului ERASMUS+ ca proiect strategic în domeniul tineretului. 
Conform documentului SC2019-003857/18.02.2019, emis de către Fundația Județeană pentru Tineret Timiș, bugetul total aprobat al proiectului „emPOWERing the informal” este de 246.804 Euro. Primăria Municipiului Timișoara nu trebuie să cofinanțeze participarea.
Durata proiectului este de 24 de luni, având ca perioadă de începere luna aprilie 2019. Fundaţia Judeţeană pentru Tineret Timiş are rolul de coordonator în cadrul proiectului, Municipiul Timişoara având rolul de partener.
Primăria Municipiului Timișoara este unul dintre partenerii proiectului, alături de Green European Foundation (Luxembourg), Universitat Autonoma de Barcelona (Spania), Cascais Capital Europeia da Juventude 2018 (Portugalia), Associación P.O.D. – Associación para la Participatión, Oportunidad y Desarrollo (Spania), Experimentaculo Associacao Cultural (Portugalia), Szubjektiv Ertekekek Alapitvany (Ungaria) și Fundația Județeană pentru Tineret Timiș.

Proiectul „emPOWERing the informal” are următoarele obiective:
I. Creșterea capacității și profesionalismului lucrătorilor de tineret în gestionarea grupurilor informale; acest lucru se realizează prin înțelegerea, adaptarea și punerea în aplicare a instrumentelor UE existente în vederea evaluării și dezvoltării competențelor în lucrul cu tinerii, precum și competențelor manageriale.
II. Trecerea în revistă a cadrului juridic existent, precum și practicilor care vizează grupurile informale; se vor folosi tehnici de cercetare și analiză a evoluției grupurilor informale în calitate de mișcări sociale, urmărindu-se realizarea de sugestii la nivel național și internațional cu privire la modul în care politicile pot fi îmbunătățite pentru a favoriza dezvoltarea grupurilor informale, respectiv impactul pe care îl au asupra tinerilor și comunității în care se află aceștia.
III. Promovarea - în cadrul sectorului public și privat - misiunile grupurilor informale din domeniul tineretului, respectiv abilitățile și cunoștințele dobândite de tineri în contexte informale și nonformale, precum și favorizarea implicării acestora în vederea sprijinirii tineretului în legătură cu primul loc de muncă, ori cu in loc de muncă stabil.
IV. Crearea unor sinergii de lucru în cadrul procesului de  promovare a unei participări mai active într-o societate bazată pe colaborare, respectiv acceptarea și încurajarea diversității și egalității de șanse pentru tineri, promovarea cetățeniei active și unui comportament nediscriminatoriu. 


Având în vedere cele expuse mai sus, precum şi necesitatea aprobării participării, în calitate de partener, a Municipiului Timişoara la proiectul intitulat „emPOWERing the informal”, proiect strategic în domeniul tineretului, nr. 2018-3-RO01-KA205-061362 în vederea accesării fondurilor în cadrul programului „Erasmus+”

Propunem:

· aprobarea participării Municipiului Timişoara, în calitate de partener, în cadrul proiectului „emPOWERing the informal”, nr. de proiect 2018-3-RO01-KA205-061362, în valoare de 246.804 Euro;
· aprobarea încheierii Acordului de parteneriat (Partnership Agreement) dintre Municipiul Timişoara şi Fundaţia Judeţeană pentru Tineret Timiş, conform Anexei care face parte integrantă din prezenta hotărâre;
· împuternicirea Primarului Municipiului Timişoara, dl.Nicolae Robu, să semneze în numele Municipiului Timişoara Acordul de parteneriat (Partnership Agreement), precum şi alte documente necesare participării în calitate de partener, în cadrul proiectului „emPOWERing the informal”.

